钦定古今图书集成/明伦汇编/官常典/第641卷 > 周
## 钦定古今图书集成/明伦汇编/官常典/第641卷 > 周

《周制》，“设党正掌其党之政令教治，族长掌其族之戒
令政事，闾胥掌其闾之征令，比长掌其比之治。皆统
于《地官》。”

按《周礼地官》：党正：“每党下大夫一人。”

〈订义〉郑司农曰：“五百家为党。”　郑锷曰：“周家之制，一乡则二十五党，每党以下大夫一人为之，则以正一党之人，而为党人所取正。”

各掌其党之政令教治，及四时之孟月吉日，则属民
而读邦法以纠戒之。

〈订义〉郑康成曰：“以四孟月朔日读法者弥亲，民者教弥数。”　刘执中曰：“正月在州，三时在党。”

春秋祭禜亦如之。

〈订义〉郑锷曰：“一党之中必有禜祭，《左氏》所谓日月、星辰之神，则霜、雪、风雨之不时，于是乎禜之；山川之神则水、旱、疠疫之不时，于是乎禜之。”

国索鬼神而祭祀，则以礼属民，而饮酒于序，以正齿
位。

〈订义〉王昭禹曰：“《郊特牲》以岁十有二月合聚万物而索飨之，则索鬼神而祭祀，乃万物之神。盖万物所以生所以成，凡人之欲皆有以养之，凡人之求皆有以给之，孰为此者其神乎？先王于是有报礼焉，方其岁功之成则索万物之神而祭之，虽水庸昆虫有所不遗，而况造物之元功乎？《大宗伯》以疈辜祭四方百物籥章”，国祭蜡则“吹豳颂，击土鼓，息老物”，凡皆索鬼神之祭，所以报本而反始。既蜡而属民饮酒于序，所以休老劳农。报本反始于岁功之成。休老劳农，以正齿位，则又申之以孝弟之义。

“壹命齿于乡里，再命齿于父族，三命而不齿。”

〈订义〉陈君举曰：“一命者，天子之下士、公侯伯之上士、子男之大夫而与乡里齿焉。再命者，天子之中士、公侯伯之大夫、子男之卿而又与族齿焉。三命者，天子之上士、公侯伯之卿虽云不齿，亦异席而已，非敢居其上。”

凡其党之“祭祀、丧纪、昏冠、饮酒，教其礼事，掌其戒禁。”

〈订义〉郑锷曰：“祭祀、丧纪、冠昏、饮酒、俯仰揖逊、进退周旋，尤贵以礼为主。于五百家之党立一党正之官，使民于此五事之中动必以礼从事，然礼所得为者不可以不戒，礼所不得为者不可以不禁，故又掌其戒禁。”

凡作民而师田行役，则以其法治其政事。

〈订义〉郑锷曰：“师田、行役，众庶所聚，非致严以驭之不可也。以法而治其政事，又异乎平日之教以礼事矣。”

岁终，则会其党政，帅其吏而致事。

〈订义〉贾氏曰：“帅族师以下之吏，致其所掌之事于州长。”

正岁属民读法而书其德行道艺。

〈订义〉郑锷曰：“或谓党正，四时孟月之吉，与夫《春秋》之禜有纠戒之读法，岁十二月又有正齿位之饮酒，于是时也，不书其民德行道艺，至于正岁读法则一书之何也？盖读法而纠戒之，特以勉励其修为

之始，大蜡而正齿位，特以变革其田野之习。《正岁始》一书者，凡德行道艺之难，能使人终岁修之，以俟一朝之见录。非正岁则党正不书，非修习之已成，则正岁不书。聚民读法以书之，重难其事如此。

以岁时莅校比及大比，亦如之。

〈订义〉郑司农曰：“校比，《族师职》所谓以时属民，而校登其族之夫家之众寡，辨其贵贱、老幼、废疾、可任者，及其六畜、车辇，如今小案比。”　贾氏曰：“族师至三年大案比，党正亦莅之。

族师，每族上士一人。”

〈订义〉郑锷曰：“六乡之官无非掌教，独于族以师名官，何也？盖先王之制乡也，合四闾而为一族，环一族而聚百家，其意以为治民者犹治家一家之中受姓为氏、受氏为族，合族既众，倘不率驯教训，则卑陵尊、幼犯长而家道不正，况百家之聚讵可不先有以教之乎？以师为名乃是合族而教之之意，

各掌其族之戒令政”事。

〈订义〉郑锷曰：“《族师》之官以掌教为主，乃使之各掌其戒令政事，不及于教何也？尝以州长、党正考之，长以表率为义，正以董正为义，故二官皆言掌其教治。师者人之模范，名官曰师，则不待言而知其所掌者教矣。”

月吉则属民，而读邦法，书其孝弟睦姻有学者。

〈订义〉王昭禹曰：“乡官之读法与夫《书》，考民之德行、道艺、孝弟、睦姻，每于属民者非特众而已，亦所以公是非而明好恶。每于岁之正月吉日，非特谨其始而已，亦使之日有所改，月有所化。”

春秋祭酺亦如之。

〈订义〉郑康成曰：“酺者为人物灾害之神，故书酺或为步。《校人职》又有‘冬祭马步，则未知此世所云蝝螟之酺与、人鬼之步与？盖亦为坛位，如雩禜云。

以邦比之法帅四闾之吏，以时属民而校登其族之
夫家众寡，辨其贵贱、老幼、废疾、可任者及其六畜、车
辇’。”

〈订义〉郑锷曰：“比法者，《小司徒》颁于六乡之比法也。在乡师则谓之国比，言是法本于王国，而非臣下之所私；在《族师》则谓之邦比，言是法行于邦中，而非特一族之所专。”　贾氏曰：“四闾之吏者，《族师》管四闾二十比吏，则闾胥比长。”　王昭禹曰：“校其数而登其籍于乡大夫。”　项氏曰：“夫以田言，家以居言，如家七人为众，家五人为寡”，贵、贱、老、幼、废、疾则不任。可任六尺以上、七尺以上者，六畜、牛、马、羊、豕、犬、鸡，车、驾、辇、挽皆辨之。

“五家为比，十家为联，五人为伍，十人为联，四闾为族，
八闾为联。”使之相保相受，刑罚庆赏相及相共，以受
邦职，以役国事，以相葬埋。

〈订义〉黄氏曰：“比、闾、党、州皆以五而登，惟闾、四族变其中者，所以为联法也。故五家为比，有联则闾合；四闾为族，有联则党合。如是，则比、闾、族、党无不合者。居则五家为比，十家为联；行则五人为伍，十人为联，五伍也，十什也。故《士师》曰：‘掌乡合州、党、族、闾、比之联，与其人民之什伍’是也。乡、合非野法也。四闾为族，八闾为联，八”闾二百家。军法虽四而调一，要必以是而起。郑康成注《稍人》曰“以人数调之，使劳逸递焉”是也。《大司马》有车有徒，故十人为联，则伍合二伍；二百人为联，则卒合二卒。以二百人计之，七十五人共车三伍，百二十五人为徒。兵五伍皆伍也，合则皆什也。晋荀吴毁车为行，而曰“以伍共车为先”，又曰“困诸”厄又克，盖当险野，利用徒尽合车人而用之，故谓之“以什共车。”

若作民而师田行役，则合其卒伍，简其兵器，以鼓铎、
旗物帅而至，掌其治令、戒禁、刑罚。岁终，则会政致事。

〈订义〉郑锷曰：“一族之众，居则有比、闾之联而卒伍犹未之合，有耒耜之用而兵器或未之精，至于作之而师田、行役，族师遂为一卒之长，欲其师行之有统，则必合为卒伍，欲其攻战之必胜则必简其兵器，合则使之联而不散，简则使之精而无敝，又用鼓铎旗物率之，至于师田、行役之所，犹恐其在军之不肃，复掌其治”令，戒禁刑罚。既已防之于其前，又有以驱之于其后，孰敢不率哉？至岁终，会一岁所行之政，而致其事于乡大夫，则一族之政举矣。

闾胥，每闾中士一人。

〈订义〉王昭禹曰：“闾二十五家而同其门，中有胥以统之。”

各掌其闾之征令。

〈订义〉史氏曰：“闾胥于民尤近，掌其征令而已，异于师也。征令者，下之所言皆是也。”

以岁时各数其闾之众寡，辨其施舍。

〈订义〉郑锷曰：“说者谓一闾之中不过二十五家，其众寡何难知之有必以岁时各数之，盖一闾之民有可任者，亦有可施舍者，彼其或老或幼，苟不知其

可舍而一切任之，岂恤民之道哉。闾胥之数，惟先有以辨之，则乡大夫得以岁时入其书，

凡《春秋》之祭祀、役政、丧纪之数，聚众庶，既比，则读《法，
书》其敬敏任恤者。

〈订义〉郑康成曰：“祭祀，谓州社、党禜、族、酺也。役，田役也。政若州射。党，饮酒也。丧纪，大丧之事也。四者及比皆会聚众民，因以读法以敕戒之。”

凡事，掌其比觥挞罚之事。

〈订义〉贾氏曰：“言凡事，则是乡饮酒及《乡射》饮酒有失礼者，皆须罚之。”“《掌其比》者，人聚则有校比之法，皆掌之。”

比长，五家，下士一人。

〈订义〉《礼库》曰：“比长，闾胥之属。”

各掌其比之治，五家相受相和亲，有罪奇邪则相及。

〈订义〉王昭禹曰：“《大司徒》五家为比，使之相保，五比为闾，使之相受。《比长》言相受，不言相保者，盖分而言之则比相保、闾相受，合而言之则皆相保受。相和则不乖，相亲则不疏，如此则恺悌和乐之风形，而乖争陵犯之变无由而作矣。先王禁民为非，于其微而致察，故始于五家之比。”

徙于国中，及郊，则从而授之。若徙于他，则为之《旌节》
而行之。

〈订义〉贾氏曰：“当乡之内迁徙，直须伍长送付彼吏。若徙于他，是出向外乡，则当为旌节乃行之。”

“若无授无节”，则唯《圜土》内之。

〈订义〉史氏曰：“无授无节，非有过则必其无土著者，彼之得之，宁不呵问？内之圜土者，既防其奸伪，又冀其回心而止于无过，此先王之仁政也。”